text: Bedste øvelsesterræn nord for Harzen
  14 maj 2017 kl. 12.19
  I løbet af eftermiddagen kommer 4500 par trætte ben med deres ejermænd i mål i Danmarks største cykelløb.De har cyklet i det bedste øve-terræn nord for Harzen.
  Grejsdalsløbet har fire år i træk haft udsolgt. Arrangørerne har sat 4500 som max-deltagertallet. Både af hensyn til deltagerne og den omgivende trafik i Vejle og omegn.
  - Mit indtryk er, at vi er 99 procent amatører. Vi kører jo ikke ræs, siger koordinator Per Jensen fra Grejsdalsløbet til TV SYD. Vi har f.eks. ikke præmier til den, der kommer hurtigst rundt. Vi vil ikke have at det bliver ræs, for så glemmer man, hvad det går ud på. Og så viser man ikke de hensyn, som der skal til.
  Cykelryttere fra otte forskellige nationaliteter deltager i årets løb.
  - Så det er ved at blive stort, siger Per Jensen. Vejle er jo det mest kuperede terræn, man kan øve sig i nord for Harzen. Så det er klart, at mange vælger løbet derfor. Mange bruger  Grejsdalsløbet til  til fortræning til nogle af de ture, de skal på nede i Alperne senere på sommeren.
  Grejsdalløbet tilbyder fem ruter. Mest populær er  ruten på 140 km. Den kører næsten halvdelen af cykelrytterne.
  
  